Khulubuse Zuma beweer hy is in SA en nie in die VEA nie - Solidariteit WêreldSolidariteit Wêreld
Khulubuse Zuma beweer hy is in SA en nie in die VEA nie
Khulubuse Zuma, voormalige direkteur van die gelikwideerde Aurora Empowerment Systems, het gisteraand vir Gideon du Plessis van Solidariteit gebel en aangevoer dat hy nooit die land verlaat het nie en dat Solidariteit se onlangse mediaverklaring wat beweer dat Zuma hom in die Verenigde Arabiese Emirate bevind, vals is.
Zuma het aangevoer dat hy nog al die tyd by sy privaatwoning woonagtig is. Zuma het verder aangedui dat hy bewus is daarvan dat hy sekwestrasie in die gesig staar omdat hy nie aan die bepalings van 'n terugbetalingsooreenkoms, wat met die Aurora-likwidateurs aangegaan is, voldoen het nie. Volgens Zuma is hy in ernstige finansiële verknorsing en sal hy nie die sekwestrasie aansoek wat op 8 Desember 2017 in die Durbanse hooggeregshof aangehoor word, kan teenstaan nie, en in elk geval ook nie regsverteenwoordiging kan bekostig nie.
Rakende klaarheid oor waar Zuma homself bevind, het mnr. John Walker, regsverteenwoordiger van die Pamodzi-likwidateurs Solidariteit meegedeel dat die balju nie die sekwestrasie aansoek teen Zuma by sy privaatwoning op hom kon beteken nie, omrede hy nie daar woonagtig was nie en 'n sekuriteitswag aangevoer het dat Zuma al vir 'n geruime tyd nie by die huis was nie. Die aansoek kon ook nie op Zuma se prokureurs beteken word nie, omrede nie een van sy vorige regsverteenwoordigers met hom kontak kon maak nie.
In die telefoongesprek tussen Du Plessis en Zuma, het Zuma verder aangevoer dat hy geteiken word omdat hy 'n "Zuma" is en weens die politieke agenda is hy 'n slagoffer veral as gevolg van sy verbintenis met sy oom, President Jacob Zuma.
Uit 'n ander politieke hoek beskou, is Du Plessis van mening dat politieke beïnvloeding wel duidelik agter die skerms sigbaar was, soos die regsprosesse oor 'n tydperk van 8 jaar gefrustreer kon word voordat die Aurora direkteure uiteindelik skuldig bevind kon word aan die R1,5 miljard se skade wat aan die Pamodzi-mynbates aangerig is en die grootskaalse korrupsie wat gepleeg was. Zuma was egter die enigste Aurora direkteur wat nie aan korrupsie skuldig bevind was nie.
Zuma het ook teenoor Du Plessis aangevoer dat die slegte nuusdekking wat hy weens die Aurora-sage ontvang het, al sy sakebelange en toekomstige besigheidsgeleenthede tot niet gemaak het. Du Plessis het Zuma egter daarop gewys dat 5 300 onskuldige Aurora werknemers weens Aurora se growwe wanbestuur en korrupsie hul werk verloor het en nou in armoede gedompel is, en dat miljoene rande se uitstaande salarisse nog aan hulle verskuldig is.